bandikut
Store norske leksikon,Biologi,Dyreriket,Ryggstrengdyr,Virveldyr,Pattedyr,Peramelemorphia,Peramelidae,Perameles
Bandikut er en pungdyrart i familien spisspungdyr (Peramelidae). Den er utbredt i det østligste Australia. Kroppslengden er 31-45 cm, halelengden 12-16 cm og vekten 0,5-1,3 kg. Hannen er 25 prosent tyngre enn hunnen. Pelsfargen er gråbrun, med kvit til gulkvit buk. Snuten er ekstra lang selv til å være et spisspungdyr.
Denne arten lever i et bredt spekter av habitater, men særlig åpen skog og regnskog. Den bygger reir i tett vegetasjon. Insekter og andre virvelløse dyr utgjør en stor del av føden, dessuten små virveldyr, grønne planter, frukt, frø og sopp. Den lange snuten og luktesansen er viktig i fødesøk, en stor del av føden graver den fram fra bakken. Den er mest nattaktiv. Den får som oftest 2-3 unger i kullet.Arten er ikke truet (LC). Det finnes tre arter i slekten Perameles, alle lever i Australia. Les mer i Store norske leksikon spisspungdyr pungdyr